Diari Oficial de la Generalitat Valenciana


Sumari del DOGV 5262, del 19-05-2006 (2006/5614)

ORDRE de 25 d'abril de 2006, de la Conselleria d'Economia, Hisenda, i Ocupació, per la qual es regulen i convoquen subvencions destinades a la implantació de plans integrals d'ocupació per a dones desocupades, per als anys 2006-2007.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5262

Data del DOGV
:   19-05-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/5614


Data del document
:   25-04-2006

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * cambra de comerç i indústria
    * ajuda a l'ocupació
    * ajuda pública
    * lluita contra l'atur
    * administració local
    * dona
    * exclusió social
    * societat sense fins de lucre
    * atur femení

ORDRE de 25 d'abril de 2006, de la Conselleria d'Economia, Hisenda, i Ocupació, per la qual es regulen i convoquen subvencions destinades a la implantació de plans integrals d'ocupació per a dones desocupades, per als anys 2006-2007. [2006/X5614]  
Dins dels compromisos aconseguits amb el consens dels agents socials i econòmics en l'última revisió del Pacte Valencià pel Creixement i l'Ocupació 2001-2006 (PAVACE), es fixa com a prioritat intensificar les polítiques de suport al treball de la dona a través de la posada en marxa de mesures concretes dirigides a afavorir l'accés de les dones a l'ocupació, així com l'establiment de programes d'actuació específics per a les treballadores desocupades de més edat. Des d'aquest marc de prioritats la Generalitat Valenciana, a través del Servici Valencià d'Ocupació (SERVEF) pretén amb aquesta convocatòria d'ajudes aconseguir l'increment d'ocupabilitat d'aquelles dones que en atenció a les seues característiques o les circumstàncies personals a què s'enfronten tenen especials problemes d'inserció laboral. L'objectiu és donar suport a dos importants col·lectius de dones desocupades, d'una banda, les dones majors de 45 anys en situació de desocupació de molt llarga duració (en desocupació des de fa més de 2 anys), i d'altra banda, dones víctimes de violència de gènere.  
Les ajudes regulades en aquesta convocatòria estan destinades a finançar la realització d'itineraris integrals d'inserció, desenvolupats per entitats promotores, que combinen accions de distinta naturalesa, com ara informació, orientació i assessorament; habilitats socials, motivació i formació; recerca d'ocupació i acompanyament en l'empresa; tot això amb la finalitat de facilitar l'accés al mercat laboral de les dones desocupades objecte d'aquesta ordre. Així mateix, aquestes ajudes a les entitats promotores es complementen amb subvencions a les empreses que contracten les desocupades participants en els itineraris d'inserció.  
Com a continuïtat de l'experiència iniciada en l'anterior convocatòria d'ajudes, els programes tindran un desenvolupament bianual per a facilitar la realització dels itineraris d'inserció i l'èxit dels objectius d'inserció establits per a les entitats promotores. Així mateix, es manté per a les participants del pla integral de dones víctimes de violència de gènere, l'ajuda introduïda en la convocatòria anterior, destinada a sufragar les despeses de guarderia i d'atenció de familiars dependents durant el període de participació d'aquestes en l'itinerari d'inserció.  
Aquestes actuacions rebran suport provinent del Fons Social Europeu des del 2003 fins al 2006, a través de la Generalitat Valenciana, i es finançaran a càrrec del Programa Operatiu Integrat de la Generalitat Valenciana, aprovat per Decisió C(2001) 249, de 7 de març del 2001, de la Comissió, així com finançament provinent dels fons que la Generalitat Valenciana determine en els seus pressupostos.  
En virtut d'això, fent ús de les facultats conferides per la Llei 5/1983, de 30 de desembre, de Govern Valencià, i el Decret 90/2001, de 22 de maig, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,  
ORDENE   
CAPÍTOL I  
Disposicions generals   
Article 1. Objecte de la subvenció   
1. L'objecte de la present ordre és establir un programa d'ajudes econòmiques destinades a afavorir la generació de l'ocupació a la Comunitat Valenciana, mitjançant plans integrals d'ocupació adreçats a dones desocupades.   
2. Les ajudes que s'estableixen en la present Ordre només es concediran per a la millora de l'ocupabilitat de les dones desocupades integrades en els corresponents plans integrals d'ocupació, sempre que les accions d'inserció es porten a efecte a la Comunitat Valenciana.   
Article 2. Àmbit dels plans integrals d'ocupació   
1. Les ajudes regulades en aquesta ordre estan orientades a donar suport als plans integrals d'ocupació adreçats als següents col·lectius de dones desocupades:   
1.1. Pla integral per a dones majors de 45 anys, en situació de desocupació de molt llarga duració.   
1.2. Pla integral d'ocupació per a dones víctimes de violència de gènere.   
2. D'altra banda, es regula una ajuda per a les dones desocupades participants en el pla integral d'ocupació per a dones víctimes de violència de gènere, destinada a atendre despeses de guarderia i d'atenció de familiars dependents durant la realització dels itineraris d'inserció.   
3. Els requisits de desocupació i de situació de les dones hauran de complir-se en el moment de la seua incorporació al pla; a aquests efectes es considerarà la data de la firma de l'acord d'incorporació al pla.   
Article 3. Beneficiaris   
Podran ser beneficiaris de les subvencions per al desenvolupament dels programes d'ocupació regulats en aquesta ordre:   
1. En qualitat d'entitats promotores dels itineraris d'inserció:   
a) Les administracions locals, així com les entitats dependents d'una administració local o vinculades a aquesta, ubicades en l'àmbit territorial de la Comunitat Valenciana.   
b) Les entitats que hagen subscrit pactes territorials per a l'ocupació mitjançant convenis de col·laboració amb la Conselleria d'Economia, Hisenda i Ocupació, mitjançant convenis de col·laboració que es troben en vigor durant el període de vigència d'aquesta ordre.   
c) Cambres de Comerç situades en l'àmbit territorial de la Comunitat Valenciana.   
d) Les entitats sense ànim de lucre que acrediten experiència en la realització de processos d'inserció laboral de desocupats.   
2. En qualitat d'entitats ocupadores, les persones físiques i les entitats públiques i privades que, realitzant la seua activitat al territori de la Comunitat Valenciana, contracten les desocupades participants en els plans integrals d'ocupació per a desenvolupar la seua activitat laboral a centres de treball radicats a la Comunitat Valenciana, d'acord amb els requisits i les condicions que s'estableixen en aquesta ordre.   
3. En qualitat de beneficiàries de l'ajuda per despeses de guarderia i d'atenció de familiars dependents, les dones desocupades participants en el Pla Integral d'Ocupació per a dones víctimes de violència de gènere.  
4. Limitacions per a obtenir la condició de beneficiari conforme al que disposa l'article 13 de la Llei 38/2003, de 17 de novembre, General de Subvencions:  
4.1. No podran obtenir la condició de beneficiari de les subvencions regulades en aquesta llei les persones o les entitats en les quals concórrega alguna de les circumstàncies següents:  
a) Haver sigut condemnades mitjançant sentència ferma a la pena de pèrdua de la possibilitat d'obtenir subvencions o ajudes públiques.  
b) Haver sol·licitat la declaració de concurs, haver sigut declarats insolvents en qualsevol procediment, trobar-se declarats en concurs, estar subjectes a intervenció judicial o haver sigut inhabilitats conforme a la Llei Concursal sense que haja conclòs el període d'inhabilitació fixat en la sentència de qualificació del concurs.  
c) Haver donat lloc, per causa de la qual hagueren sigut declarats culpables, a la resolució ferma de qualsevol contracte subscrit amb l'administració.  
d) Estar sotmesa la persona física, els administradors de les societats mercantils o aquells que tinguen la representació legal d'altres persones jurídiques, a algun dels supòsits de la Llei 12/1995, d'11 de maig, d'Incompatibilitats dels Membres del Govern de la Nació i dels Alts Càrrecs de l'administració General de l'Estat, de la Llei 53/1984, de 26 de desembre, d'Incompatibilitats del Personal al Servici de les Administracions Públiques, o tractar-se que qualsevol dels càrrecs electius regulats en la Llei Orgànica 5/1985, de 19 de juny, del Règim Electoral General, en els termes establits en aquesta i en la normativa autonòmica que regule aquestes matèries.  
e) No trobar-se al corrent en el compliment de les obligacions tributàries o davant de la Seguretat Social imposades per les disposicions vigents.  
f) Tenir la residència fiscal en un país o territori qualificat reglamentàriament com a paradís fiscal.  
g) No trobar-se al corrent de pagament d'obligacions per reintegrament de subvencions.  
h) Haver sigut sancionat mitjançant resolució ferma amb la pèrdua de la possibilitat d'obtenir subvencions segons la Llei 38/2003, de 17 de novembre, General de Subvencions o la Llei General Tributària.  
4.2. En cap cas podran obtenir la condició de beneficiari les associacions sotmeses a les causes de prohibició previstes en els apartats 5 i 6 de l'article 4 de la Llei Orgànica1/2002, de 22 de març, Reguladora del Dret d'Associació.  
Tampoc podran obtenir la condició de beneficiari les associacions respecte de les quals s'haguera suspés el procediment administratiu d'inscripció per trobar-se indicis racionals d'il·licitud penal, en aplicació del que disposa l'article 30.4 de la Llei Orgànica 1/2002, mentre no recaiga resolució judicial ferma en virtut de la qual puga practicar-se la inscripció en el corresponent registre.  
4.3. Les prohibicions contingudes en els paràgrafs b), d), e) i g) de l'apartat 4.1 i en l'apartat 4.2 d'aquest article s'apreciaran de forma automàtica i subsistiran mentre concórreguen les circumstàncies que, en cada cas, les determinen.  
4.4. Les prohibicions contingudes en els paràgrafs a) i h) de l'apartat 4.1 d'aquest article s'apreciaran de forma automàtica. L'abast de la prohibició serà el que determine la sentència o resolució ferma. Si no n'hi ha, l'abast es fixarà d'acord amb el procediment determinat reglamentàriament, sense que puga excedir els cinc anys en cas que la prohibició no derive de sentència ferma.  
4.5. L'apreciació i l'abast de la prohibició continguda en el paràgraf c) de l'apartat 4.1 d'aquest article es determinarà d'acord amb el que estableix l'article 21, en relació amb l'article 20.c) del Text Refós de la Llei de Contractes de les Administracions Públiques, aprovat pel Reial Decret Legislatiu 2/2002, de 16 de juny.  
CAPÍTOL II  
Quantia, condicions i concessió de les ajudes  
Article 4. Pla Integral d'Ocupació per a Dones desocupades majors de 45 anys   
Aquest Pla està adreçat a dones desocupades majors de 45 anys que es troben en situació de desocupació de molt llarga duració. Als efectes d'aquesta convocatòria, s'entendrà que es troben en aquesta situació les dones desocupades que no hagen tingut cap ocupació durant un període de temps superior a vint-i-quatre mesos, i es trobaren inscrites ininterrompudament durant aquest període en els centres SERVEF corresponents. En absència de desocupades que complisquen aquests requisits es podran considerar dones desocupades majors de 45 anys amb menor període d'inscripció com a demandants d'ocupació.  
1. Ajudes a l'entitat promotora del projecte   
1.1. Els projectes hauran de preveure la participació de seixanta dones desocupades pertanyents al col·lectiu objecte del pla per a la realització dels itineraris d'inserció personalitzats previstos en aquesta convocatòria. En finalitzar el pla, haurà d'acreditar-se la inserció laboral del cinquanta per cent de les participants amb contractes d'una duració mínima de sis mesos. Les insercions podran realitzar-se a jornada completa o a jornada parcial, sempre que, en aquest últim cas, la duració de la jornada siga de vint hores com a mínim.  
Excepcionalment, es podran aprovar projectes de diferent nombre de participants, que en tot cas, no podrà ser inferior a trenta, per als quals s'establiran uns objectius d'inserció que respecten la proporcionalitat prevista en el paràgraf anterior.  
1.2. La quantia de l'ajuda s'establirà en la resolució de concessió i es calcularà a raó d'un import mitjà de 1.800 euros per participant. Una vegada finalitzat el pla, la liquidació de l'ajuda concedida es realitzarà tenint en compte el compliment dels objectius establits en la resolució i conforme als imports previstos en l'apartat següent.   
1.3. El criteri per al càlcul de la liquidació de l'ajuda es basarà en els conceptes següents:   
1.3.1. Una ajuda per la realització a la desocupada del seu itinerari personalitzat d'inserció, de fins a 900 euros per cada una de les desocupades participants en el projecte, acumulable a les ajudes descrites en els paràgrafs següents.   
1.3.2. Una ajuda per un import de 4.200 euros per cada inserció de caràcter estable i a jornada completa de les desocupades inserides i participants en el projecte.   
1.3.3. Una ajuda per contracte temporal i a jornada completa de fins a 1.200 euros, sempre que tinga una duració, almenys, de sis mesos. A aquests efectes, s'acceptarà la concertació de dos contractes d'una duració mínima de tres mesos amb una mateixa treballadora. En el supòsit que es produïsca la conversió a indefinit d'algun d'aquests contractes temporals subvencionats, l'import de les ajudes establides en aquest paràgraf serà deduït de l'establit en l'apartat anterior per a les insercions de caràcter estable.  
1.3.4. Una ajuda de fins a 900 euros per cada supòsit d'autocol·locació o d'autoocupació amb una duració mínima de sis mesos, de les desocupades participants en el pla, sempre que es produïsca una vegada finalitzat el tercer mes de participació en l'itinerari, acumulable a l'ajuda per contractació temporal arreplegada en l'apartat 1.3.3, si és procedent.   
1.3.5. Si aquestes contractacions foren a temps parcial, podran ser objecte de subvenció sempre que tinguen, almenys, una duració de 20 hores setmanals, amb reducció proporcional de l'import de l'ajuda prevista.   
2. Ajudes a l'entitat ocupadora del projecte   
Una ajuda de 6.000 euros per cada inserció de caràcter estable, per contracte indefinit inicial o per conversió de contracte temporal subscrit durant la vigència del Pla, i a jornada completa de les desocupades participants en el projecte. Si aquest contracte fóra a temps parcial, podrà ser objecte de subvenció sempre que tinga, almenys, una duració de 20 hores setmanals, amb reducció proporcional de la quantia de l'ajuda.  
3. L'import de les ajudes per inserció de caràcter estable mitjançant la modalitat de contractació de fix discontinu, tant per a les entitats promotores com per a les entitats col·laboradores, serà del 25% de l'import de l'ajuda corresponent a la contractació indefinida a temps complet.   
4. Els itineraris d'inserció i les contractacions que se'n deriven hauran de dur-se a terme durant la vigència del projecte subvencionat a l'entitat promotora. L'execució dels projectes no excedirà el 31 d'octubre de 2007.   
5. Aquest Pla està finançat pel Fons Social Europeu en un 75%, mitjançant el Programa Operatiu Integrat de la Generalitat Valenciana, aprovat per Decisió C(2001) 249, de 7 de març de 2001, de la Comissió.  
Article 5. Pla Integral d'Ocupació per a Dones Víctimes de Violència de Violència de Gènere   
Aquest Pla Integral d'Ocupació va adreçat a dones que hagen sigut objecte de maltractaments familiars, amb un informe previ dels servicis socials competents i/o de la Direcció General de la Dona.   
1. Ajudes a l'entitat promotora del projecte:   
1.1. Els projectes presentats per les entitats promotores, hauran de preveure la participació de trenta desocupades pertanyents al col·lectiu objecte del pla, per a la realització dels itineraris personalitzats d'inserció previstos en aquesta convocatòria. En finalitzar el pla, haurà d'acreditar-se la inserció laboral de vint de les participants, amb contractes d'una duració mínima de tres mesos.  
Excepcionalment, es podran aprovar projectes de diferent nombre de participants, per als quals s'establiran uns objectius d'inserció, que respecten la proporcionalitat prevista en el paràgraf anterior.   
1.2. La quantia màxima de l'ajuda es determinarà en la resolució de concessió i es calcularà a raó d'un import mitjà de 3.000 per participant. Una vegada finalitzat el pla, la liquidació de l'ajuda concedida es realitzarà tenint en compte el compliment dels objectius establits en la resolució i conforme als imports previstos en l'apartat següent.   
1.3. El criteri per al càlcul de la liquidació de l'ajuda es basarà en els conceptes següents:   
1.3.1. Una ajuda per la realització a la desocupada del seu itinerari d'inserció a raó de 1.200 euros per cada una de les desocupades participants en el projecte, sempre que aquest tinga una duració de tres mesos, acumulable a les ajudes descrites en els paràgrafs següents.   
1.3.2. Una ajuda per un import de 4.200 euros per cada inserció de caràcter estable i a jornada completa de les desocupades inserides i participants en el projecte.   
1.3.3. Una ajuda per contracte temporal i a jornada completa de 1.500 euros per a contractes de tres mesos, i de 3.000 euros per a contractes de sis mesos. Aquestes ajudes són incompatibles entre si, i correspon la d'import superior en el supòsit de concurrència en una mateixa treballadora. No obstant això, resultarà subvencionable un segon contracte de tres mesos per una mateixa treballadora i s'aplicarà el mateix import de 1.500 euros. En el supòsit que es produïsca la conversió a indefinit d'algun d'aquests contractes temporals subvencionats, l'import de les ajudes establides en aquest paràgraf serà deduït de l'establit en l'apartat anterior per a les insercions de caràcter estable.  
1.3.4. Una ajuda de 900 euros per cada supòsit d'autocol·locació o d'autoocupació, amb una duració mínima de tres mesos, de les desocupades participants en el Pla, sempre que es produïsca una vegada finalitzat el tercer mes de participació en l'itinerari, acumulable a l'ajuda per contractació temporal arreplegada en l'apartat.   
1.3.5. Si aquestes contractacions foren a temps parcial, podrà ser objecte de subvenció sempre que el contracte tinga, almenys, una duració de 20 hores setmanals, amb reducció proporcional de la quantia de l'ajuda.   
2. Ajudes a l'entitat ocupadora del projecte:   
2.1. Una ajuda per import de 6.000 euros per cada inserció de caràcter estable, per contracte indefinit inicial o conversió de contracte temporal subscrit durant la vigència del Pla, i a jornada completa de les dones participants en el projecte.   
2.2. Una ajuda de 3.000 euros per cada contracte de sis mesos com a mínim i a jornada completa de les desocupades participants en el projecte, o de 1.500 euros en el cas que el contracte siga de tres mesos com a mínim i a jornada completa. En el supòsit que es produïsca la conversió a indefinit d'algun d'aquests contractes temporals subvencionats, l'import de les ajudes establides en aquest paràgraf serà deduït de l'establit en l'apartat anterior per a les insercions de caràcter estable.  
2.3 Si aquestos contractes foren a temps parcial, podrà ser objecte de subvenció sempre que el contracte tinga, almenys, una duració de 20 hores setmanals, amb reducció proporcional de la quantia de l'ajuda.   
3. L'import de les ajudes per inserció de caràcter estable mitjançant la modalitat de contractació de fix discontinu, tant per a les entitats promotores com per a les entitats col·laboradores, serà del 25% de l'import de l'ajuda corresponent a la contractació indefinida a temps complet.   
4. L'ajuda a l'entitat ocupadora regulada en l'apartat 2 està sotmesa al règim d'ajudes de minimis, establit en el Reglament (CE) núm. 69/2001, de 12 de gener de 2001, de la Comissió, relatiu a l'aplicació dels articles 87 i 88 del Tractat CE a les ajudes de minimis publicat en el DOCE de data 13 de gener de 2001, en el cas que les entitats ocupadores siguen empreses; persones físiques o jurídiques, amb independència de la forma jurídica adoptada per a la constitució.   
5. Els itineraris d'inserció i les contractacions que se'n deriven hauran de dur-se a terme durant la vigència del projecte subvencionat a l'entitat promotora. L'execució dels projectes, no excedirà el 31 d'octubre de 2007.   
6. Aquest Pla està finançat pel Fons Social Europeu en un 70%, mitjançant el Programa Operatiu Integrat de la Generalitat Valenciana, aprovat per Decisió C(2001) 249, de 7 de març de 2001, de la Comissió.  
Article 6. Ajudes per despeses de guarderia i d'atenció de familiars dependents   
6.1. Aquestes ajudes van destinades a sufragar les despeses de guarderia i/o d'atenció de familiars dependents de les dones desocupades que participen en el pla integral d'ocupació de dones víctimes de violència de gènere.   
6.2. A efectes d'aquesta ordre, es consideren familiars dependents de la dona desocupada participant en el pla anteriorment mencionat, els qui convisquen amb la beneficiària i, concretament: els familiars de primer grau (cònjuge, pares i fills) i els familiars de segon grau (germans, avis, néts i pares polítics).   
Aquestes ajudes s'atorgaran durant tot l'any, sempre que es tracte de fills menors de tres anys.   
Quan es tracte de fills majors de 3 anys i menors de 14, aquest tipus d'ajudes es concedirà pel temps que dure el període de vacances escolar.   
Per a fills majors de 14 anys, i/o respecte de la resta de familiars que requerisquen especial dedicació, l'ajuda s'atorgarà amb una declaració prèvia de l'òrgan mèdic corresponent.   
6.3. El criteri per al càlcul de l'ajuda es basarà en el concepte següent: una ajuda de fins a 100 euros al mes i per dona desocupada participant en el pla integral d'ocupació per a dones víctimes de violència de gènere, en concepte de despeses de guarderia i d'atenció de familiars dependents, amb un límit màxim de 1.800 euros per beneficiària. El càlcul de l'ajuda, dins dels límits indicats, s'efectuarà considerant els dies en què la beneficiària haja assistit a les activitats que integren l'itinerari d'inserció.   
Article 7. Funcionament dels plans integrals d'ocupació  
1. Els centres SERVEF remetran a les entitats beneficiàries un nombre suficient de desocupades del col·lectiu pertanyent al Pla, d'acord amb les participants establides en la resolució de concessió, perquè siguen ateses per aquestes mitjançant un itinerari d'inserció que incloga l'orientació professional, l'ensinistrament per a l'ocupació, la motivació i, en general, el suport necessari per a la integració laboral d'aquestes.  
Respecte del Pla de Dones Víctimes de Violència en l'àmbit familiar, la Direcció General de la Dona es posarà en contacte amb les dones desocupades víctimes de la violència familiar, a l'efecte d'informar-les sobre l'existència del programa i invitar-les a participar-hi, per a la qual cosa hauran de manifestar el seu consentiment al SERVEF. A la vista dels resultats d'aquest sondeig, el SERVEF realitzarà la remissió de les desocupades en els mateixos termes descrits en el paràgraf anterior.  
Les entitats promotores hauran d'acreditar la incorporació de la totalitat de les participants al pla en el termini de 90 dies a comptar des de l'endemà de la notificació de la resolució de concessió de l'ajuda mitjançant el corresponent certificat d'inici segons model normalitzat. Les llistes de participants en el Pla es presentaran mitjançant l'aplicació informàtica SIDEC, que serà facilitada pel SERVEF als beneficiaris de les ajudes i s'actualitzaran trimestralment.   
En el cas que aquestes desocupades causaren baixa en el programa, l'entitat promotora haurà de comunicar la causa de la baixa del participant, la vacant serà reposada pel centre SERVEF corresponent, i s'haurà de comunicar la substitució en el termini d'un mes des de la data en què es produïsca. En qualsevol cas no podran realitzar-se durant la vigència del pla, més d'un cinquanta per cent de substitucions de les participants.  
En el cas que les desocupades remeses pels centres SERVEF no representen un nombre suficient per a completar el total de participants en el projecte aprovat a l'entitat promotora, aquesta podrà oferir la participació en els itineraris d'inserció a altres desocupades que complisquen els requisits establits per a cada un dels col·lectius dels plans regulats en aquesta ordre.  
2. La dona desocupada, abans d'incorporar-se al projecte, i amb caràcter previ a l'inici de l'itinerari d'inserció, subscriurà davant de l'entitat promotora un document pel qual s'hi adhereix i es compromet a realitzar-lo íntegrament, excepte causes justificades.  
3. L'itinerari d'inserció haurà de tenir una duració mínima de tres mesos. S'iniciarà, en tot cas, amb una entrevista individualitzada amb profunditat orientada a concretar l'aptitud i l'actitud de la desocupada davant de la recerca d'ocupació que servirà per a determinar les futures accions que calga desenvolupar i que, en funció de les necessitats de l'individu, podran consistir en orientació professional, aplicació de tècniques de motivació i comunicació (individuals o en grup) i accions formatives (individuals o en grup) sobre desenvolupament d'habilitats personals per a l'ocupació de caràcter general i/o amb relació a un sector d'activitat específic.   
L'itinerari comprendrà també l'acompanyament en l'empresa una vegada culminada la inserció laboral, durant un període de dos mesos des de la data del contracte, en el qual, almenys amb caràcter setmanal, es realitzaran les actuacions necessàries per a valorar l'adequació de la inserció, tant des del punt de vista del treballador com de l'ocupador.   
El personal tècnic que duga a terme les accions indicades en el paràgraf anterior estarà integrat per llicenciats, preferentment, en Psicologia, Pedagogia o semblant. Així mateix, podrà realitzar-se per diplomats en les mateixes àrees de coneixement (Treball Social, Relacions Laborals o semblant), tots amb formació i/o experiència en la realització d'aquestes. I, si no n'hi ha, per personal que acredite, mitjançant els contractes de treball corresponents, experiència en la realització d'aquest tipus d'accions.   
Quan es tracte d'impartir una formació relacionada amb un sector d'activitat específic, el personal que la impartisca haurà d'acreditar els seus coneixements i/o experiència en aquest.  
Les accions desenvolupades hauran de reflectir-se en la fitxa personalitzada a la qual es refereix el punt 3 de l'article 16 amb indicació del tipus d'acció, grup a què pertany dins dels descrits en el paràgraf precedent i duració d'aquestes.  
4. Les desocupades participants en els itineraris d'inserció tindran dret a l'expedició, per part de les entitats promotores i/o col·laboradores, d'un certificat pel qual s'acredite la seua participació en el pla integral d'ocupació, segons model normalitzat.  
5. El mes de febrer del 2007 les entitats promotores facilitaran a la direcció territorial d'Ocupació corresponent les dades provisionals sobre el compliment d'objectius en el model normalitzat que serà proporcionat pel SERVEF.  
Article 8. Procediment de concessió  
1. La competència per a concedir i resoldre sobre les sol·licituds de les entitats promotores, correspon a la directora general del SERVEF, i la competència per a concedir i resoldre sobre les sol·licituds de les entitats ocupadores correspon als directors territorials d'Ocupació del SERVEF per delegació de la directora general del SERVEF.   
En tots els casos la instrucció del procediment es durà a terme per les direccions territorials d'Ocupació del SERVEF.  
2. La concessió d'aquestes subvencions s'efectuarà en règim de concurrència competitiva, entenent per això aquella que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment, d'aquestes sol·licituds entre si, d'acord amb els criteris establits en aquesta convocatòria, estimant les ajudes per als projectes a què s'haja atorgat major valoració, fins que s'extingisca el crèdit pressupostari. A aquests efectes, es constituirà una Comissió de Valoració i Seguiment dels Plans que estarà formada per cinc membres, amb la composició següent: president, el cap de l'Àrea de Foment d'Ocupació, o persona en qui delegue, quatre vocals, un per cada direcció territorial de Foment d'Ocupació, i un representant de l'Àrea de Foment d'Ocupació, que actuarà com a secretari.  
3. Instruïts els expedients, seran remesos a la Comissió de Valoració i Seguiment que, atenent els criteris establits en els articles 14 i 20 d'aquesta ordre, emetrà el corresponent informe sobre l'avaluació dels projectes i l'import de l'ajuda que individualment s'ha assignat a cada un. L'òrgan instructor, a la vista de l'informe indicat, elaborarà la corresponent proposta de resolució per a remetre-la a la directora general del SERVEF. En el supòsit dels expedients relatius a les entitats ocupadores la remissió a la Comissió s'efectuarà de forma trimestral al llarg de la vigència dels terminis de presentació de sol·licituds. Així mateix, en el cas dels expedients corresponents a les ajudes per despeses de guarderia i d'atenció de familiars dependents, la remissió es realitzarà de forma mensual al llarg de la vigència dels terminis de presentació de sol·licituds.  
4. El termini màxim per a resoldre i notificar la resolució procedent serà de sis mesos a comptar des de l'endemà de la presentació de la sol·licitud en qualsevol dels registres d'entrada del SERVEF, en el supòsit de les entitats col·laboradores. Per a les sol·licituds presentades per les entitats promotores, el termini indicat començarà a comptar des de l'endemà de la finalització del termini que s'estableix en l'article 11.5.  
5. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/99, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la sol·licitud.  
6. La resolució de concessió de les ajudes fixarà expressament la quantia econòmica, així com el nombre de desocupades participants que calga atendre en l'itinerari d'inserció i el nombre d'insercions laborals previstes, incorporarà, si és el cas, les condicions, obligacions i determinacions accessòries a què ha de subjectar-se el beneficiari d'aquestes, i es notificarà als interessats en els termes que preveu l'article 58 de la Llei 30/92, abans mencionada.  
7. Les resolucions que es dicten a l'empara de la present Ordre esgotaran la via administrativa, i contra aquestes els interessats podran interposar-hi un recurs contenciós administratiu en el termini de dos mesos, a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant de l'òrgan que va dictar la resolució en el termini d'un mes, computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. I això, sense perjuí de la possibilitat que els interessats puguen exercir-ne, si és el cas, qualsevol altre que estimen procedent. Quan la interessada siga una administració local, podrà efectuar un requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà del dia de la notificació, en els termes que preveu l'article 44 de la Llei 29/98.  
Davant la desestimació per silenci administratiu, podrà interposar-se un recurs idèntic, en el termini de sis mesos des que haguera finalitzat el termini que per a dictar i notificar la resolució expressa es menciona en el punt 4 d'aquest article, tot això de conformitat amb el que disposa l'article 46.1 de la Llei 29/98, de 13 de juliol, Reguladora de la Jurisdicció Contenciosa Administrativa; i sense perjuí del que disposen els articles 116 i 117, abans mencionats.  
Article 9. Resolució d'incidències   
1. Els òrgans competents per a resoldre les incidències que es produïsquen amb posterioritat a la concessió, com ara pròrrogues de terminis, modificacions justificades o qualsevol variació de les condicions particulars de la concessió, seran els directors territorials d'Ocupació del SERVEF, per delegació de la directora general del SERVEF.   
2. L'entitat beneficiària haurà de comunicar a la direcció territorial d'Ocupació corresponent, durant el termini de vigència de l'expedient, la sol·licitud o la concessió d'altres ajudes públiques o privades que haguera sol·licitat o obtingut per al mateix projecte o actuació que se subvenciona mitjançant la present Ordre.   
Article 10. Modificació i reintegrament de les ajudes concedides  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
2. A més de les causes d'invalidesa de la resolució de concessió, arreplegades en l'article 36 de la Llei General de Subvencions, donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, els casos previstos en l'article 37 de la mateixa Llei.  
3. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i la incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions.   
4. El procediment de reintegrament de subvencions es regirà pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 11. Control de les ajudes   
1. Correspondrà a les direccions territorials d'Ocupació del SERVEF portar a terme la funció de control de les subvencions concedides, així com l'avaluació i el seguiment del present programa, en col·laboració amb la Comissió de Valoració i Seguiment dels plans prevista en l'article 7 d'aquesta ordre.   
2. Per a la realització d'aquestes funcions s'utilitzaran tots els mitjans que estiguen a disposició del SERVEF, fins i tot la contractació amb tercers i la col·laboració en el marc que escaiga amb la Inspecció de Treball i Seguretat Social.   
3. El beneficiari estarà obligat a sotmetre's a les actuacions de control financer previst en l'article 45 de la Llei 38/2003, de 17 de novembre, General de Subvencions que realitze la Intervenció General i, si és el cas, les institucions comunitàries, per estar les ajudes finançades pel Fons Social Europeu. A aquests efectes haurà de disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas. Així mateix, estarà obligat a conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control. De la mateixa manera, el beneficiari haurà de complir amb l'obligació de col·laboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.  
CAPÍTOL III  
Subvencions per a les entitats promotores   
dels itineraris d'inserció laboral  
Article 12. Presentació de sol·licituds, documentació i termini   
1. Les entitats promotores dels itineraris d'inserció, definides en l'article 3 d'aquesta ordre, presentaran la sol·licitud d'ajuda en imprés normalitzat, juntament amb la documentació requerida, a les direccions territorials d'Ocupació i Treball del SERVEF, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/99.   
La documentació que acompanye la sol·licitud es presentarà en dues còpies i original, que serà tornada prèvia compulsa.   
2. Amb caràcter general, la sol·licitud haurà d'acompanyar-se dels documents que tot seguit s'indiquen:   
a) Documentació acreditativa i identificadora de l'entitat sol·licitant i del seu representant legal. Les entitats sense ànim de lucre hauran de presentar còpia compulsada de l'escriptura pública de constitució i dels estatuts on conste que disposen de personalitat jurídica i no tenen fins lucratius. S'exceptua les administracions locals o les entitats públiques de la presentació d'aquests documents, entenent a efectes d'aquesta ordre per administracions públiques i entitats de dret públic, les administracions i les entitats a què es refereix l'article 2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
b) Documentació acreditativa de trobar-se al corrent de les obligacions tributàries i amb la Seguretat Social, de conformitat amb el que disposa l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996), la validesa de la qual haurà d'estendre's a la data d'acabament del termini de presentació de sol·licituds. Entre aquesta documentació, i només respecte d'aquella que corresponga a l'Agència Estatal Tributària, haurà d'aportar-se:   
. Autorització expressa al Servici Valencià d'Ocupació i Formació per a demanar davant de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, mitjançant l'emplenament del corresponent model normalitzat.   
. En el supòsit de falta d'autorització, haurà de presentar-se un certificat d'estar al corrent de les obligacions tributàries, la validesa del qual haurà d'estendre's a la data d'acabament del termini de presentació de sol·licituds.   
c) A més del que es preveu en l'apartat anterior, s'aportarà una declaració responsable de no estar sotmesos a la resta de prohibicions per a obtenir la condició de beneficiari, assenyalades en els apartats 3.1 i 3.2 de l'article 3 de l'ordre.  
d) Dades de domiciliació bancària segons model normalitzat (fitxa de manteniment de tercers), en dos exemplars originals.   
e) Memòria explicativa del projecte, que contindrà necessàriament una memòria d'activitats i una memòria econòmica. La presentació de la memòria explicativa es considera requisit imprescindible per a entrar a valorar l'esmentada sol·licitud. Els epígrafs mínims de la memòria d'activitats i de la memòria econòmica s'indiquen en els articles següents.   
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta ordre resulte exigible, es requerirà l'interessat, d'acord amb el que disposa l'article 71.1, perquè en el termini de 10 dies esmene la falta o acompanye els documents preceptius, amb indicació que, si no ho fera així, es considerarà que desisteix de la petició, i s'arxivarà la sol·licitud en els termes previstos en l'article 42 de l'esmentada llei.   
4. L'administració podrà demanar de la persona o l'entitat sol·licitant l'aportació addicional d'altres documents o dades aclaridores que considere necessaris per a una millor resolució sobre la sol·licitud presentada.   
5. El termini de presentació de sol·licituds serà trenta dies naturals a comptar des de l'endemà de la publicació d'aquesta ordre en el Diari Oficial de la Generalitat Valenciana.  
Article 13. Contingut i presentació de la Memòria d'Activitats   
La Memòria d'Activitats farà referència, com a mínim, als aspectes següents:   
1. Denominació del projecte.   
2. Memòria d'activitats del projecte, incloent-hi una enumeració detallada de cada una de les accions que el componen. En aquest apartat, i a efectes de donar compliment al que preveu el Reglament (CE) nombre 1.159/2000, de 30 de maig de 2000, de la Comissió, sobre activitats d'informació i publicitat que han de portar a terme els estats membres en relació amb les intervencions dels fons estructurals, el sol·licitant de l'ajuda haurà de preveure i pressupostar les mesures que adopte en matèria d'informació i publicitat.   
3. Descripció de l'experiència de l'entitat sol·licitant en la realització de processos d'inserció laboral de desocupats que hagen sigut objecte de subvenció pública en programes de foment d'ocupació.   
4. Llista de mitjans materials i recursos humans de què disposa o de què es dotarà el sol·licitant, en la qual s'especifiquen les condicions d'aquells i l'historial i les capacitats d'aquests (currículum professional), amb indicació dels que s'afectaran per a portar a terme les accions proposades. S'hi detallarà la situació jurídica de l'immoble o els immobles on es desenvoluparà el projecte, indicant si es tracta de béns propis de l'entitat o en lloguer, així com si l'entitat pot estar en disposició d'aquests en el moment de presentació de la sol·licitud i, en cas contrari, el temps que considera necessari per a poder aconseguir-ne la disponibilitat.   
5. Lloc on es desenvoluparan les accions.   
6. Calendari del projecte amb indicació de la data prevista d'inici i d'acabament d'aquest. Les actuacions es desenvoluparan tenint en compte que la data límit d'acabament del projecte és el 31 d'octubre de 2007. També s'hi especificarà la duració de les distintes actuacions o fases intermèdies que tinguen una entitat pròpia segons el parer del promotor en el desenvolupament i l'execució del projecte.   
7. El nombre de desocupades participants en el projecte. En aquest apartat s'haurà de considerar les insercions mínimes exigibles en la regulació del Pla.   
8. Llista d'entitats ocupadores que estiguen disposades a col·laborar en el projecte.   
Tots els aspectes detallats en la Memòria d'Activitats hauran de ser emplenats segons el model normalitzat que serà facilitat en les direccions territorials d'Ocupació del SERVEF, i que podrà trobar-se publicat en el web del SERVEF (www.servef.com).   
Article 14. Contingut i presentació de la Memòria Econòmica   
La Memòria Econòmica farà referència, com a mínim, als següents aspectes:   
1. Previsió del cost del projecte. S'hi detallaran les despeses específiques associades a l'execució, excloent-ne els impostos que no siguen suportats pel beneficiari, d'acord amb els conceptes següents que seran elegibles per l'entitat promotora, a excepció de les despeses previstes en l'apartat 6 per ser d'obligat compliment.   
2. Les despeses salarials del personal propi o específicament contractat per a desenvolupar el projecte no podran superar, en el cas del personal de suport, els 1.500 euros mensuals per treballador, i en el cas del personal tècnic, 2.100 euros mensuals per treballador a jornada completa. S'hi podran imputar les despeses de personal suportats des de la data d'acabament de presentació de sol·licituds.   
3. Les despeses de formació per a les desocupades que, si és procedent, es porten a terme per mitjans externs, no podran superar el 5% del cost total de projecte.   
4. L'import de les despeses corrents imputables al projecte no podrà superar el 20% del cost total del projecte.   
5. Les despeses de dietes i despeses de desplaçament es podran imputar al projecte amb un límit màxim del 5% del cost total del projecte.   
6. Haurà de fer-se una previsió de despeses d'informació i publicitat del projecte de conformitat, tot indicant-se que el projecte ha sigut finançat pel Fons Social Europeu, d'acord amb el que preveu el Reglament (CE) núm. 1.159/2000, de 30 de maig, de la Comissió, sobre les activitats d'informació i publicitat que han de portar a terme els estats membres en relació amb les intervencions dels fons estructurals. Aquestes despeses podran imputar-se al projecte amb el límit del 3% del cost total del projecte.   
7. Recursos econòmics disponibles per l'entitat sol·licitant, especificant els recursos propis que es destinaran al finançament del projecte i indicant el percentatge que representen respecte del cost total d'aquest.   
Tots els aspectes detallats en la memòria econòmica hauran de ser emplenats segons el model normalitzat que serà facilitat en les direccions territorials d'Ocupació del SERVEF, i que podrà trobar-se publicat en el web del SERVEF (www.servef.com).   
Article 15. Criteris per a la concessió de les ajudes   
La Comissió de Valoració i Seguiment dels plans a què fa referència el punt 2 de l'article 8 d'aquesta ordre, avaluarà els projectes atenent les condicions de priorització següents:   
a) L'experiència acreditada de l'entitat sol·licitant en la realització de processos d'inserció laboral de desocupats i que hagen sigut objecte de subvenció pública en programes de foment d'ocupació amb el suport de les administracions públiques.   
b) Els resultats obtinguts en l'execució de plans integrals d'ocupació subvencionats pel SERVEF en anys anteriors, en especial en el col·lectiu objecte d'actuació.  
c) Dotació d'equipament i d'instal·lacions del centre adequades al desenvolupament del projecte.   
d) Currículum professional de les persones que seran contractades per a la gestió del projecte que calga subvencionar i del personal propi de l'entitat que hi col·laborarà.   
e) Llista d'entitats ocupadores que estarien disposades a col·laborar amb l'entitat promotora del projecte contractant les desocupades que realitzen l'itinerari.   
f) Esforç cofinanciador de l'entitat promotora.   
g) El projecte presentat segons els aspectes detallats en la memòria explicativa regulada en aquesta ordre, amb especial referència a les accions previstes per a les desocupades en els itineraris, així com els objectius d'inserció que s'hi prevegen.   
h) L'àmbit geogràfic en què es desenvolupen les actuacions previstes en el projecte.   
Article 16. Incompatibilitats   
Les entitats promotores no podran acollir-se a les ajudes establides per a les entitats ocupadores respecte dels participants en els projectes beneficiaris d'ajuda que aquestes promoguen.   
Les ajudes a les entitats promotores a l'empara dels plans d'ocupació previstos en aquesta ordre són incompatibles amb qualsevol altra ajuda de foment d'ocupació que tinguen el mateix objecte.  
Article 17. Justificació i liquidació de les ajudes   
1. La presentació de justificacions haurà de tenir lloc en el termini que s'especifique en la resolució i, en tot cas, com a data límit el 31 de gener de 2007 per a les despeses corresponents a l'anualitat de 2006, el 20 de novembre de 2007 per a les despeses d'aquesta segona anualitat..   
2. La subvenció concedida es destinarà al compliment de la finalitat i de les obligacions contingudes en la resolució de concessió, tenint en compte que el cost total del projecte es finançarà a càrrec dels pressupostos de 2006 per a les actuacions corresponents a aquesta anualitat, i la resta a càrrec dels pressupostos de 2007.   
3. La liquidació de la subvenció s'efectuarà mitjançant l'acreditació de la despesa efectivament realitzada amb l'aportació del corresponent compte justificatiu en què, sota la responsabilitat del declarant, s'inclourà una declaració de les activitats realitzades que han sigut finançades amb la subvenció i el seu cost, amb el desglossament de cada una de les despeses incorregudes. El resum de despeses s'aportarà igualment mitjançant l'aplicació informàtica SIDEC i seran acreditades mitjançant les corresponents factures o altres justificants de valor probatori equivalent d'acord amb el que disposa el Reial Decret 1.496/2003, de 28 de novembre, i la resta de normativa vigent, excloent-ne els impostos que no siguen suportats pel beneficiari. La liquidació s'efectuarà conforme als criteris qualitatius i quantitatius arreplegats en l'article 13 per a les despeses imputables al desenvolupament del projecte.  
A aquesta documentació s'hi adjuntarà:  
Un document en imprés normalitzat firmat pel treballador, l'entitat ocupadora i l'entitat promotora que acreditarà que s'ha realitzat la contractació de la desocupada en els termes establits en aquesta ordre, així com còpia dels contractes, i alta de la treballadora en la Seguretat Social que justifiquen el compliment d'objectius objecte de subvenció per part de la promotora. En el supòsit de contractes temporals efectuats per obra o servici, haurà d'aportar-se a més document justificatiu de la duració final del contracte a l'efecte de constatar la seua adequació als mínims establits en aquesta ordre.   
Informe individualitzat de la participació de cada desocupada en l'itinerari d'inserció i una fitxa firmada per la desocupada en què s'acredite la seua presència en les distintes activitats previstes en el projecte.   
Informe normalitzat de l'acompanyament en l'empresa pel període mínim de dos mesos previst en l'article 7.3 d'aquesta ordre, per a aquelles participants en el pla inserides laboralment.   
Així mateix, en funció del tipus de pla s'aportarà:  
. En tot cas, DNI i targeta actualitzada de demanda d'ocupació de la treballadora.  
Quan es tracte de participants en el Pla Integral de dones víctimes de violència de gènere, acreditació de la condició de víctima.  
4. Es podran lliurar bestretes de les ajudes en els termes i límits establits en el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, concretament la subvenció corresponent a la primera anualitat es podrà pagar de forma anticipada fins al cent per cent de l'import de l'ajuda d'aquest període amb l'acreditació prèvia de la incorporació dels participants d'acord amb el que preveu l'article 7.1.  
L'import de l'ajuda corresponent a la segona anualitat es lliurarà el 2007 i podrà efectuar-se un pagament anticipat de fins al 40% de l'import de la subvenció corresponent a aquesta anualitat per a aquelles entitats que no tinguen cap deute pendent respecte a l'import de l'ajuda anticipat per al 2006, i puguen acreditar el compliment del 20% dels objectius d'inserció del projecte.  
En tot cas, la liquidació final de la subvenció concedida s'efectuarà el 2007 i s'hi ajustarà la quantia a percebre per l'entitat després de l'acreditació definitiva dels objectius d'inserció aconseguits. Serà procedent el reintegrament de les quantitats indegudament percebudes.  
5. Els directors territorials d'Ocupació del SERVEF, per delegació de la directora general del SERVEF, seran els competents per al reconeixement de l'obligació i la proposta de pagament de l'ajuda concedida.  
6. En tot cas la justificació de la subvenció es regirà pel que disposa l'article 30 de la Llei 38/2003, de 17 de novembre, General de Subvencions. D'acord amb el que preveu l'article 19.5 d'aquesta, els rendiments financers que es generen per fons lliurats als beneficiaris, no incrementaran l'import de la subvenció concedida, en raó a l'escassa quantia d'aquests i la dificultat de la seua aplicació a les activitats subvencionades i del seu seguiment i control.  
Article 18. Obligacions del beneficiari   
Sense perjuí del que disposa l'article 14 de la Llei 38/2003, de 17 de novembre, General de Subvencions, són obligacions del beneficiari:   
1. Acreditar la realització de l'activitat que fonamenta la concessió de l'ajuda, així com el compliment dels requisits i les condicions que determinen aquesta concessió.   
2. Facilitar les dades i la informació, en qüestions relacionades amb les subvencions concedides, que li siguen requerides pel SERVEF, així com comunicar a aquest les incidències i les variacions que es produïsquen en relació amb aquelles.   
3. Complir les obligacions imposades per la legislació específica aplicable.   
4. Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.  
5. A efectes de difusió pública, s'indicarà que el projecte ha sigut finançat pel Fons Social Europeu, d'acord amb el que preveu el Reglament CCE núm. 1.159/2000, de 30 de maig, de la Comissió, sobre les activitats d'informació i publicitat que han de portar a terme els estats membres en relació amb les intervencions dels fons estructurals.   
6. Emetre, a instància de la interessada, el certificat de participació a què es refereix l'article 7.4.  
CAPÍTOL IV  
Subvencions per a les entitats ocupadores  
Article 19. Presentació de sol·licituds, documentació i termini   
1. Les entitats promotores dels itineraris d'inserció col·laboraran en la presentació de la sol·licitud de les entitats ocupadores definides en l'article 3 d'aquesta ordre, en imprés normalitzat, juntament amb la documentació requerida, en les direccions territorials d'Ocupació del SERVEF, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
2. Amb caràcter general, la sol·licitud haurà d'acompanyar-se amb els documents que tot seguit s'indiquen:   
a) Documentació acreditativa i identificadora de l'entitat sol·licitant i del seu representant legal. Les entitats sense ànim de lucre hauran de presentar còpia compulsada de l'escriptura pública de constitució i dels estatuts on conste que disposen de personalitat jurídica i no tenen fins lucratius. S'exceptua les administracions locals o entitats públiques de la presentació d'aquests documents, entenent a efectes d'aquesta ordre per administracions públiques i entitats de dret públic, les administracions i entitats a què es refereix l'article 2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
b) Documentació acreditativa de trobar-se el sol·licitant al corrent de les obligacions tributàries i amb la Seguretat Social, de conformitat amb el que disposa l'Ordre de 30 de maig de 1996, de la Conselleria d'Economia i Hisenda (DOGV de 21 de juny de 1996), la validesa de la qual haurà d'estendre's al moment de l'atorgament de l'ajuda. Entre aquesta documentació, i només respecte d'aquella que corresponga a l'Agència Estatal Tributària, haurà d'aportar-se:   
. Autorització expressa al Servici Valencià d'Ocupació i Formació per a demanar davant de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, mitjançant l'emplenament del corresponent model normalitzat.   
. En el supòsit de falta d'autorització, haurà de presentar-se certificat d'estar al corrent de les obligacions tributàries, la validesa del qual haurà d'estendre's a la data d'acabament del termini de presentació de sol·licituds.   
c) A més del que preveu l'apartat anterior, s'aportarà una declaració responsable de no estar sotmesos a la resta de prohibicions per a obtenir la condició de beneficiari, assenyalades en els apartats 3.1 i 3.2 de l'article 3 d'aquesta ordre.  
d) Dades de domiciliació bancària segons model normalitzat (fitxa de manteniment de tercers) en dos exemplars originals   
e) Còpia compulsada del contracte de treball que dóna lloc a l'ajuda, degudament registrat pel centre SERVEF, o còpia del contracte firmat per les parts juntament amb el justificant de la comunicació telemàtica al SERVEF, i alta de la treballadora en la Seguretat Social. En el supòsit de contractes temporals efectuats per obra o servici, haurà d'aportar-se a més un document justificatiu de la duració final del contracte a l'efecte de constatar la seua adequació als mínims establits en aquesta ordre.  
f) Declaració responsable que les contractacions realitzades no estan compreses en els supòsits previstos en l'article que arreplega les exclusions.   
g) Declaració responsable del compliment de la normativa sobre integració laboral de persones amb discapacitat o, si és procedent, l'exempció de l'esmentada obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatut de les Persones amb Discapacitat.   
h) Consentiment exprés, per part del beneficiari, que autoritze el SERVEF a demanar davant de la Seguretat Social la informació a què es refereixen els articles d'aquesta ordre.   
i) Certificat de l'entitat promotora del projecte en què s'acredite que la contractació de la treballadora s'ha portat a terme amb la seua col·laboració.   
j) Acreditació de la data d'inscripció en els centres SERVEF com a desocupada, de la participant en l'itinerari, mitjançant l'aportació de la targeta actualitzada de demanda d'ocupació.   
Quan es tracte de participants en el Pla Integral de Dones Víctimes de Violència de Gènere, acreditació de la condició de víctima.  
k) En el cas que l'entitat ocupadora siga una empresa, persona física o jurídica, amb independència de la seua forma jurídica, una declaració responsable referida a les ajudes subjectes al règim de minimis rebudes per l'entitat durant els últims tres anys, comptats des de la primera ajuda obtinguda, amb indicació de l'import, organisme, data de concessió i règim d'ajudes en què s'emparava; o si és procedent, declaració responsable de no haver rebut cap ajuda.   
3. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que, d'acord amb aquesta ordre, resulte exigible, es requerirà l'interessat d'acord amb el que estableix l'article 71.1 perquè, en el termini de 10 dies, esmene la falta o acompanye els documents preceptius, amb indicació que, si no ho fera així, es considerarà que desisteix de la petició, i s'arxivarà la sol·licitud en els termes previstos en l'article 42 de l'esmentada Llei.   
4. L'administració podrà demanar de la persona o l'entitat sol·licitant l'aportació addicional d'altres documents o dades aclaridores que considere necessaris per a una millor resolució sobre la sol·licitud presentada.   
5. Les sol·licituds de les ajudes corresponents als contractes subscrits amb els treballadores enviades per les entitats promotores hauran de presentar-se els dos mesos següents a la formalització del contracte i, en tot cas, dins de les següents dates límits:   
a) Fins al 20 de novembre de 2006 per als contractes subscrits fins al 31 d'octubre de 2006.  
b) Del 2 de gener al 31 d'octubre de 2007 per als contractes subscrits en aquest segon any, així com per a les transformacions de contractes temporals i el manteniment de contractes subscrits els dos últims mesos de 2006.  
c) Les sol·licituds d'ajudes per manteniment de contractes subscrits els dos últims mesos de 2006 es presentaran els mesos de gener i febrer de 2007.  
Article 20. Criteris per a la concessió de les ajudes a les entitats ocupadores  
Les ajudes s'atorgaran fins a exhaurir el crèdit disponible segons l'ordre en què la sol·licitud haja tingut entrada en qualsevol dels registres d'entrada, sempre que es complisquen els requisits exigits en aquesta ordre i s'acompanye la totalitat de la documentació establida en l'article anterior.   
De conformitat amb el que disposa l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, en cas d'empat tindran preferència aquelles empreses que acrediten un major grau de compromís amb la inserció laboral d'aquest tipus de treballadors en els termes previstos per l'article referenciat.  
Article 21. Requisits de les entitats ocupadores   
Conforme al que disposa l'article 13 de la Llei 38/2003, de 17 de novembre, General de Subvencions, les ocupadores hauran de complir els requisits previstos en l'article 3.2 i 3.3 d'aquesta ordre.  
D'altra banda, les entitats ocupadores hauran de complir els requisits següents:   
a) No haver sigut excloses de l'accés als beneficis derivats de l'aplicació dels programes d'ocupació per la comissió d'infraccions molt greus, de conformitat amb el que preveu l'article 46.2 del Text Refós de la Llei d'Infraccions i Sancions en l'Ordre Social, aprovat per Reial Decret Legislatiu 5/2000, de 4 d'agost.   
b) Acreditar el compliment de la normativa sobre integració laboral de persones amb discapacitat o, si és procedent, l'exempció de l'esmentada obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatut de les Persones amb Discapacitat.   
Article 22. Exclusions   
Queden exclosos de les ajudes regulades en aquesta ordre els supòsits següents:   
1. Relacions laborals de caràcter especial previstes en l'article 2.1. del Text Refós de la Llei de l'Estatut dels Treballadors, aprovat per Reial Decret Legislatiu 1/1995, de 24 de març, i la resta de disposicions reglamentàries.   
2. Contractacions que afecten el cònjuge, ascendents, descendents i la resta de parents, per consanguinitat o afinitat, fins al segon grau inclusivament, de l'empresari o dels qui tinguen càrrecs de direcció o siguen membres dels òrgans d'administració de les empreses que revisten la forma jurídica de societat o de les entitats privades sense ànim de lucre, així com les que es produïsquen amb aquests últims.   
3. Contractacions realitzades amb treballadors que, en els 24 mesos anteriors a la data de contractació, hagueren prestat servicis en la mateixa entitat ocupadora mitjançant un contracte per temps indefinit.   
El que disposa el paràgraf anterior s'aplicarà també en el supòsit de vinculació laboral del treballador, en els 24 mesos anteriors a la contractació subvencionable, amb empreses a què el sol·licitant dels beneficis haja succeït en virtut del que estableix l'article 44 del Text Refós de la Llei de l'Estatut dels Treballadors, aprovat per Reial Decret Legislatiu 1/1995, de 24 de març.   
4. Treballadores que hagen finalitzat la seua relació laboral de caràcter indefinit en un termini de tres mesos anterior a la formalització del contracte.   
5. Les contractacions realitzades per les empreses de treball temporal per a la posada a disposició del treballador contractat per a prestar servicis en empreses usuàries.   
Article 23. Incompatibilitats   
1. Les ajudes establides en aquest capítol són incompatibles amb qualsevol altra ajuda continguda en els programes de foment d'ocupació de la Generalitat Valenciana o de l'Estat que tinguen el mateix objecte, excepte les bonificacions de quotes a la Seguretat Social.   
2. Les entitats promotores dels itineraris d'inserció no podran rebre ajuda com a entitat ocupadora respecte de les desocupades participants en el pla o els plans que promoguen i siguen objecte d'ajuda.  
Article 24. Justificació i liquidació de les ajudes   
L'ajuda concedida es liquidarà d'una sola vegada amb la presentació dels contractes de treball en els termes previstos en aquesta ordre.   
Article 25. Obligacions de les entitats ocupadores   
Amb independència de les obligacions específiques previstes en l'article 14 de la Llei 38/2003, de 17 de novembre, General de Subvencions, en aquesta ordre i de les que, si és procedent, expressament s'arrepleguen en la resolució de concessió, són exigibles les obligacions genèriques següents per als ocupadors, sense perjuí de les que la normativa laboral vigent estableix i que a continuació s'indiquen:   
1. Formalització dels contractes de treball per escrit.   
2. Realitzar l'activitat o adoptar el comportament que fonamente la concessió de subvenció en la forma i els terminis establits.   
3. Justificar davant de l'òrgan concedent la realització de l'activitat o l'adopció del comportament, així com el compliment dels requisits i la condicions que determine la concessió.   
4. En el cas que la treballadora contractada cause baixa en l'empresa, aquesta tindrà l'obligació de substituir-la en el termini d'un mes per una altra de les participants en el Pla, o si no n'hi ha, que reunisca els requisits per a poder ser participant del pla d'ocupació que es tracte, en les mateixes condicions contractuals que tenia la treballadora substituïda. L'esmentada substitució haurà de ser comunicada a l'òrgan que va concedir la subvenció en un termini no superior a 15 dies des de la substitució. Si la baixa es produeix amb anterioritat a la resolució de concessió, decaurà el dret a la sol·licitud presentada.   
5. Mantenir els llocs de treball creats i subvencionats un mínim de tres anys, o de dos si es tracta de pime. L'ocupació creada haurà de suposar un increment net del nombre de treballadors tant en l'establiment com en l'empresa afectada, en comparació amb la mitjana dels 12 mesos anteriors.   
6. Facilitar les dades i la informació, en qüestions relacionades amb les subvencions concedides, que els siguen requerides pel SERVEF, així com comunicar a aquest les incidències i les variacions que es produïsquen en relació amb aquelles.   
7. Per ser ajudes finançades pel Fons Social Europeu, el beneficiari estarà subjecte a les normes d'informació i publicitat que el Reglament (CE) número 1.159/2000, de 30 de maig de 2000, de la Comissió, sobre activitats d'informació i publicitat que han de portar a terme els estats membres en relació amb les intervencions dels fons estructurals. A aquests efectes haurà de disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas. Així mateix, estarà obligat a conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control. De la mateixa manera, el beneficiari haurà de complir amb l'obligació de col·laboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.  
8. La presentació de sol·licituds a l'empara d'aquesta convocatòria suposa la prestació del consentiment, per part del beneficiari, perquè el SERVEF puga sol·licitar dels òrgans competents de la Seguretat Social la informació estrictament necessària per a comprovar els aspectes a què es refereixen els articles d'aquesta ordre en relació amb el compliment de les obligacions d'estar al corrent en el pagament de les quotes i el manteniment dels llocs de treball subvencionats.   
9. Correspon únicament a l'entitat ocupadora l'obligació de reintegrar l'ajuda rebuda per la contractació en el cas que s'incomplisquen les obligacions establides en aquest article.   
10. Emetre, a instància de la interessada, el certificat de participació a què es refereix l'article 7.4.   
CAPÍTOL V  
Subvencions per a despeses de guarderia i   
d'atenció de familiars dependents  
Article 26. Presentació de sol·licituds, documentació i termini   
1. Les entitats promotores dels itineraris d'inserció, definides en l'article 3.1 d'aquesta ordre, col·laboraran en la presentació de la sol·licitud d'ajuda de despeses de guarderia i d'atenció de familiars dependents de les participants, en imprés normalitzat, juntament amb la documentació requerida en les direccions territorials d'Ocupació del SERVEF, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
2. Amb caràcter general, la sol·licitud haurà d'acompanyar-se amb els documents que s'indiquen tot seguit:   
a) Documentació que acredite que la dona desocupada és participant del pla previst en l'article 5 que arreplega aquesta ordre, i previsió d'assistència a l'itinerari expressada en dies en document emés per l'entitat promotora del pla.   
b) Documentació justificativa de la previsió de la despesa que calga realitzar (matrícula, contracte de prestació de servicis, factures pagades o proforma).   
c) Certificat d'empadronament.   
d) Declaració de l'òrgan mèdic competent on quede reflectida la impossibilitat de valdre's per si mateix del familiar que generarà el dret d'aquesta ajuda, si és procedent.   
e) Declaració responsable de no estar sotmeses a les prohibicions per a obtenir la condició de beneficiària, assenyalades en els apartats 4.1 i 4.2 de l'article 3 de l'ordre.  
3. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que, d'acord amb aquesta ordre, resulte exigible, es requerirà l'interessat, d'acord amb el estableix l'article 71.1, perquè en el termini de 10 dies esmene la falta o acompanye els documents preceptius, amb indicació que, si no ho fera així, es considerarà que desisteix de la petició, i s'arxivarà la sol·licitud en els termes previstos en l'article 42 de l'esmentada Llei.   
4. L'administració podrà demanar de la persona o l'entitat sol·licitant l'aportació addicional d'altres documents o dades aclaridores que considere necessaris per a una millor resolució sobre la sol·licitud presentada.   
5. Les sol·licituds d'aquestes ajudes hauran de presentar-se els dos mesos següents a la formalització de l'adhesió de la participant en el Pla i, en tot cas, dins de les dates límits següents, fins al 20 de novembre de 2006 per a les participants incorporades fins al 31 d'octubre d'aquest mateix any, i de l'1 de gener fins al 31 d'octubre de 2007 per a les incorporades amb posterioritat a la data anterior. Les sol·licituds de les dones incorporades els dos últims mesos de 2006 es presentaran els mesos de gener i febrer de 2007.   
Article 27. Criteris per a la concessió de les ajudes a les dones desocupades participants   
Les ajudes s'atorgaran fins a exhaurir el crèdit disponible segons l'ordre en què la sol·licitud haja tingut entrada en qualsevol dels registres d'entrada, sempre que es complisquen els requisits exigits en aquesta ordre i s'acompanye la totalitat de la documentació establida en l'article anterior.   
Article 28. Justificació i liquidació de les ajudes   
L'ajuda concedida es liquidarà d'una sola vegada, o amb caràcter trimestral, amb la presentació prèvia dels justificants de la despesa efectivament realitzada i de la fitxa personal d'assistència a les activitats de l'itinerari, i amb data límit del 20 de novembre de 2007.  
Article 29. Incompatibilitats   
Les ajudes establides en aquest capítol són incompatibles amb qualsevol altra ajuda pública que tinga el mateix objecte.   
DISPOSICIONS ADDICIONALS  
Primera  
De conformitat amb el que estableix la Llei 15/2005, de 26 de desembre, de Pressupostos de la Generalitat per al 2006, les ajudes regulades en aquesta ordre es finançaran a càrrec del capítol IV del subprograma 322.51, .Foment d'ocupació., del Servici Valencià d'Ocupació i Formació, d'acord amb els següents imports i línies:  
1. Pla Integral d'Ocupació per a Dones Majors de 45 anys, codi de línia T5608000:  
a) Les ajudes destinades a les entitats promotores d'acord amb l'article 4.1 d'aquesta ordre, es finançaran amb un import màxim de 2.000.000 €. D'aquesta quantitat, 1.000.000 €, dels quals 487.500 € estan finançats pel Fons Social Europeu, es pagaran a càrrec del pressupost de l'any 2006. El 1.000.000 € restant, del qual 634.500 € estaran finançats pel Fons Social Europeu, es pagaran a càrrec del pressupost de 2007, sempre que existisca crèdit adequat i suficient en els pressupostos de la Generalitat Valenciana per a aquest exercici.  
b) Les ajudes destinades a les entitats ocupadores d'acord amb l'article 4.2 d'aquesta ordre, per a l'exercici 2006 es finançaran amb un import màxim de 172.000 €.  
2. Pla Integral d'Ocupació per a Dones Víctimes de Violència de Gènere, codi de línia T4154000:  
a) Les ajudes destinades a les entitats promotores d'acord amb l'article 5.1 de l'Ordre es finançaran amb un import màxim de 600.000 €. D'aquesta quantitat 300.000 €, dels quals 210.000 € estan finançats pel Fons Social Europeu, es pagaran a càrrec del pressupost de l'any 2006. Els 300.000 € restants, dels quals 210.000 € estaran finançats pel Fons Social Europeu, es pagaran a càrrec del pressupost de l'exercici 2007, sempre que existisca crèdit adequat i suficient en els pressupostos de la Generalitat Valenciana per a aquest exercici.   
b) Les ajudes destinades a les entitats ocupadores i les destinades a despeses de guarderia i d'atenció de familiars dependents d'acord amb els articles 5.2 i 6 de l'Ordre per a l'exercici 2006, es finançaran per un import màxim de 50.000 €.  
Segona  
Els models normalitzats als quals s'al·ludeix en aquesta ordre es troben a disposició de les entitats sol·licitants en l'adreça d'Internet «http://www.servef.es», així com en les direccions territorials d'Ocupació del SERVEF.  
Tercera  
En el cas que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració de la Generalitat Valenciana, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser dirigits, la identificació del procediment en què obren, i que no hagen transcorregut més de cinc anys des de l'acabament del procediment a què corresponguen.  
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no és possible, que acredite per altres mitjans dels requisits a què es refereix el document.  
Quarta  
Les ajudes que es concedisquen a l'empara d'aquesta ordre tindran la consideració de subvencions públiques, i es regiran en allò no disposat per aquesta, pel Text Refós de la Llei d'Hisenda Pública de la Generalitat Valenciana i pels preceptes de caràcter bàsic de la Llei 38/2003, de 17 de novembre, General de Subvencions, de conformitat amb el que disposa l'apartat primer de la disposició final primera d'aquesta.  
DISPOSICIONS FINALS  
Primera   
Es faculta la directora general del SERVEF per a dictar totes les instruccions que siguen necessàries per a l'execució i el desenvolupament del que disposa aquesta ordre, i es delega en ella la competència per a l'ampliació dels terminis de presentació d'instàncies i de justificacions, amb caràcter excepcional, sempre que concórreguen en l'expedient circumstàncies degudament motivades que impossibiliten la presentació de la justificació en els terminis assenyalats en aquesta ordre. La directora general del SERVEF podrà autoritzar l'ampliació dels esmentats terminis fins a la data de tancament de l'exercici pressupostari corresponent, dins dels límits legalment establits.   
Segona   
Aquesta ordre entrarà en vigor l'endemà de la publicació en el Diari Oficial de la Generalitat Valenciana.   
Contra el present acte, que esgota la via administrativa, els interessats podran interposar-hi un recurs contenciós administratiu en el termini de dos mesos, a comptar des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant l'òrgan que va dictar la resolució en el termini d'un mes, computats en els termes adés esmentats, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. I això, sense perjuí de la possibilitat que els interessats puguen exercir-ne, si és procedent, qualsevol altre que consideren procedent. Quan la interessada siga una administració local, podrà efectuar un requeriment previ a la interposició del recurs contenciós administratiu, davant l'òrgan competent en el termini de dos mesos que es computaran a partir de l'endemà del dia de la publicació, en els termes previstos en l'article 44 de la Llei 29/1998.  
València, 25 d'abril de 2006  
El conseller d'Economia, Hisenda i Ocupació,  
GERARDO CAMPS DEVESA